Ֆրենսիս Ալեն

Ֆրենսիս Էլիզաբեթ Ալեն (, ), համակարգչային համակարգերի տեսության ամերիկացի գիտնական։ Առաջին կինը, որն արժանացել է Թյուրինգի մրցանակին (2006)։

IBM-ի աշխատակից, Գիտությունների ազգային ակադեմիայի (2010) և ԱՄՆ ճարտարագիտական ակադեմիայի, ինչպես նաև Ամերիկյան փիլիսոփայական ընկերության (2001) անդամ։

Կենսագրություն 
Ծնվել և մեծացել է Նյու Յորք նահանգի ֆերմայում։ Ընտանիքի վեց երեխաներից ավագն էր։ Նրա հայրը ֆերմեր էր, իսկ մայրը` ուսուցիչ։ 1954 թվականին ավարտել է ուսուցչական քոլեջը (այժմ` Նյու Յորք նահանգի Օլբանիի համալսարան)` ստանալով մաթեմատիկայի բակալավրի աստիճան։ Միչիգանի համալսարանում 1957 թվականին ձեռք է բերել մագիստրոսի կոչում, այնուհետև մի կարճ ժամանակահատված դասավանդել է դպրոցում, սակայն դժգոհ լինելով վաստակից` նույն` 1957 թվականի հուլիսի 15-ին Ալենն աշխատանքի է անցել IBM-ի կորպորացիայում, որտեղ աշխատել է հաջորդ 45 տարիների ընթացքում։ 1991 թվականին Ֆրենսիս Ալենը Ալբերտայի համալսարանի կողմից արժանացել է պատվավոր դոկտորի կոչման։

1980-ականների սկզբին Ֆրենսիս Ալենը ղեկավարում էր Parallel TRANslation (PTRAN) հետազոտական խումբը, որտեղ նա զբաղվում էր զուգահեռ հաշվարկների հարցերով։ Այս աշխատանքի ընթացքում Ալենը և նրա գործընկերները ուսումնասիրում են օպտիմալացման հիմունքները, որոնք այսօր օգտագործվում են շատ կոմպիլյատորներում։

2002 թվականից անցել է թոշակի։

Արվեստի և գիտությունների ամերիկյան ակադեմիայի անդամ։

Մահացել է 2020 թվականի օգոստոսի 4-ին` իր 88-ամյակի օրը։

Անձնական կյանք 
Ամուսնացած է եղել Նյու Յորքի համալսարանի ինֆորմատիկայի պրոֆեսոր Ջեյքոբ Թ. Շվարցի հետ. նրանց ամուսնությունն ավարտվել է ամուսնալուծությամբ։

Պարգևներ և պատվոգրեր 
 IBM Fellow (1989, կին առաջին մրցանակակիրը)
 Ընդգրկվել է Women in Technology International կազմակերպության փառքի սրահում (1997)
 Ադա Լավլեյսի մրցանակ, Association for Women in Computing (2002)
 Թյուրինգի մրցանակ (2006). «համակարգչային ծրագրերի օպտիմալացման տեսության և պրակտիկայի մեջ նորարարական ներդրման համար, որը հիմք է հանդիսացել ժամանակակից օպտիմիզացնող կոմպիլյատորների և ծրագրերի ավտոմատ զուգահեռացման համար»
 Erna Hamburger Prize (2008)
 Նրա պատվին IBM-ը 2007 թվականին սահմանել է IBM Ph.D. Fellowship Award-ը։

Տես նաև 
 IBM

Ծանոթագրություններ

Արտաքին հղումներ 
 Ֆրենսիս Ալլենը IBM-ի էջում
 «2000 Fellow Awards Recipient», Համակարգչային պատմության թանգարան

ԱՄՆ-ի ինֆորմատիկայի ոլորտի գիտնականներ
Ամերիկացի գիտնականներ
Կին գիտնականներ
IBM
ԱՄՆ-ի գիտությունների ազգային ակադեմիայի անդամներ
Ամերիկյան փիլիսոփայական ընկերության անդամներ
20-րդ դարի կանայք
Կին մաթեմատիկոսներ
Ամերիկացի մաթեմատիկոսներ
Ամերիկացի կին գիտնականներ
Վիքիպեդիա:ՈՒՎ 2023-ի հոդվածներ
Ամերիկացի կին համակարգչային գիտնականներ